b"\n_START_ARTICLE_\nPasijon po Janezu (Bach)\n_START_PARAGRAPH_\nPasijon po Janezu BWV 245 je vokalno-instrumentalno delo skladatelja Johanna Sebastiana Bacha. Krstno je bil izveden na Veliki petek, 7. aprila leta 1724, v leipzi\xc5\xa1ki katedrali Sv. Nikolaja._NEWLINE_Bach naj bi napisal \xc5\xa1tiri pasijone, v celoti pa sta ohranjena le dva: poleg Janezovega \xc5\xa1e Pasijon po Mateju. Originalni Markov pasijon je ohranjen v nekaj fragmentih, ki jih je rekonstruiral poznavalec baro\xc4\x8dne glasbe Ton Koopman. Pasijon po Luki je ostal v rokopisu in zaradi svoje skromne umetni\xc5\xa1ke vrednosti velja za delo, ki je pomotoma pripisano Bachu. \xc4\x8cetrti pasijon je izgubljen.\n_START_SECTION_\nZgradba\n_START_PARAGRAPH_\nBachov Pasijon po Janezu je grajen iz dveh delov. Vmesni \xc4\x8das je bil ob prvi izvedbi v Leipzigu namenjen pridigi. Besedilo pasijona se ve\xc4\x8dji del naslanja na Evangelij po Janezu, na izrazito muzikalno pomembnih ali dramati\xc4\x8dnih mestih pa je Bach uporabil \xc5\xa1e besedilo iz Evangelija po Mateju. Pasijon sestavljajo korali, ki predstavljajo komentarje kr\xc5\xa1\xc4\x8danske skupnosti in arije, v katerih posamezniki razmi\xc5\xa1ljajo o evangelistovih besedah. Izbor koralov in besedila arij so povzeta po pasijonu Bachovega sodobnika, pesnika Bartholda Heinricha Brockesa.\n_START_SECTION_\nPrvi del\n_START_PARAGRAPH_\nDelo je bilo ve\xc4\x8dkrat tudi kritizirano kot antisemitsko. Po uvodnem zboru in evangelistovi ariji nastopita dva dramati\xc4\x8dna zborovska korala, ki predstavljata Jude kot demonske sovra\xc5\xbenike. Poleg tega prvi koral O grosse Lieb'o Lieb'ohn'alle Masse (Ljubezen silna, Ti, brez vsake meje) predstavlja veliki odmev skupnosti. Sledita dve ariji, ki sta podrejeni pestri instrumentaciji. Nanju se navezuje naslednji koral, ki vodi k dramati\xc4\x8dnemu vrhuncu. Jezus, ki ga tepejo, odgovarja velikemu duhovniku: \xc2\xbb\xc4\x8ce sem napak govoril, doka\xc5\xbei, da napak; \xc4\x8de pa prav, kaj me tol\xc4\x8de\xc5\xa1?\xc2\xab Odziv ljudstva v koralu spra\xc5\xa1uje: \xc2\xbbKdo te je tako udaril?\xc2\xab Prvi del pasijona se kon\xc4\x8da s koralom Petrus, der nicht denkt zur\xc3\xbcck (Peter mislil ni nazaj), torej s Petrovo zatajitvijo. Na tem mestu je zaradi ve\xc4\x8djih izraznih mo\xc5\xbenosti Bach uporabil besedilo Evangelija po Mateju, ki je bolj poglobljeno kot v Evangeliju po Janezu:\xc2\xa0\xc2\xbbIn Peter se je spomnil besede, ki mu jo je rekel Jezus. \xc5\xa0el je ven in se bridko zjokal.\xc2\xab\xc2\xa0To je v muzikalnem smislu najbolj ganljivi del Pasijona, po mnenju mnogih pa tudi celotnega Bachovega opusa. Petrovemu obupu odgovarja arija, ki izra\xc5\xbea strastno \xc5\xbeeljo du\xc5\xa1e, da bi ube\xc5\xbeala svetu in na\xc5\xa1la mir."